<classify> TAASISI ya Kuzuia na Kupambana na Rushwa TAKUKURU Mkoa wa Kagera inawashikilia watumishi wanne wa serikali katika matukio matatu ya kuomba na kupokea rushwa akiwamo mwanajeshi na polisi.Akizungumza na waandishi wa habari ofisini kwake, Mkuu wa Takukuru Mkoa, John Joseph alisema wakiwa katika shughuli zao za kutekeleza majukumu yao Oktoba 12, mwaka huu walipokea taarifa za tukio la askari wa Jeshi la Ulinzi la Wananchi wa Tanzania JWTZ, Koplo Nyambita Magoma kuomba rushwa ya Sh milioni tatu. Joseph alisema Koplo Magoma ni ni mkufunzi katika Ofisi ya Mshauri wa Mgambo Wilaya ya Biharamulo alikamata ngombe walioingia kwenye Hifadhi ya Taifa Msitu wa Biharamulo, akaomba rushwa hiyo ili asichukulie hatua.Alisema uchunguzi wa Takukuru ulibaini kuwa pamoja na kuomba kiasi hicho cha fedha askari huyo alishikilia mifugo hadi alipopatiwa jumla ya Sh 800,000 na kisha kumuachia mwananchi huyo aliyetoa taarifa Takukuru. Alisema pia taasisi hiyo inawashikilia watu wengine watatu ambao ni askari polisi, Koplo Nassoro Mirambo akituhumiwa kushirikiana na Asaph Manya kuomba na kupokea rushwa Agosti 23, mwaka huu.Manya akiwa mwajiriwa wa Halmashauri ya Wilaya ya Biharamulo, Idara ya Misitu aliomba Sh 700,000 kutoka kwa mfanyabiashara wa mkaa jina linahifadhiwa baada ya kukamata gunia 50 za mkaa. Alisema Takukuru walibaini fedha hizo zilipokelewaa na Askari Polisi Mirambo siku hiyo hiyo kwa mikupuo miwili kwanza Sh 250,000 na mara ya pili alipokea Sh 148,000.Alisema walipopokea kiasi hicho cha fedha walimrudishia mlalamikaji mkaa waliokuwa wanaushikilia jambo ambalo ni kinyume cha sheria. Alisema pia wanamshikilia Ofisa Afya wa Kijiji cha Nyakanazi wilayani Biharamulo, Audastus Norbert kwa tuhuma za kuomba rushwa ya Sh 200,000 na kisha kupokea kiasi cha Sh 50,000.Kamanda huyo alisema alipokea kwa mwananchi mmoja ili asimfungie bucha yake ya kuuza nyama baada ya kumkuta na makosa akiwa katika shughuli za ukaguzi. Alisema uchunguzi ukikamilika watuhumiwa watafikishwa mahakamani muda wowote kuanzia sasa.  <topic>: kitaifa 